Umsögn Barnaverndarstofu um áform um breytingu á lögum um mannanöfn:

Í upphafi telur Barnaverndarstofa rétt að taka fram að stofan er sammála því meginmarkmiði frumvarpsins að auka frjálsræði á þessu sviði. Stofan telur þó rétt að vekja athygli á því að mikilvægt

er að hægt sé að grípa inn í nafngiftir barna í þeim tilvikum þar sem nafn, hvort heldur sem er

eiginnafn eða kenninafn, getur orðið barninu til ama. Þrátt fyrir að um sárafá dæmi sé að ræða þá er

hefur verið um mikilvæg mál að ræða fyrir þau börn sem þau mál varða. Nafn er nátengt sjálfsmynd

og sjálfsvitund fólks. Þess vegna skiptir miklu máli að börnum séu ekki gefin nöfn sem ætla má að

hafi slæm áhrif á þeirra sjálfsmynd og sjálfsvitund um aldur og ævi eða séu þannig að ekki sé hægt

að bera þau fram, s.s. að barni sé ekki gefið tákn eða tala að nafni. Miklu máli skiptir að nafngiftin

frá upphafi sé þannig að sú ákvörðun sé ekki til þess fallin að valda barninu sálrænu og

tilfinningalegu tjóni. Barnaverndarstofa telur því mikilvægt að hægt sé að stöðva slíkar nafngiftir,

enda er það almennt viðurkennt, bæði af dómstólum hér á landi sem og alþjóðlegum og/eða

fjölþjóðlegum mannréttindanefndum og -dómstólum, að friðhelgi einkalífs, heimili og fjölskyldu sé

ekki án takmarkana og hægt sé að takmarka það friðhelgi vegna ríkari hagsmuna annarra. Bendir

Barnaverndarstofa m.a. á í þessu samhengi að börn eiga samkvæmt 3. mgr. 76. gr. stjórnarskrárinnar

og sáttmála Sameinuðu þjóðanna um réttindi barnsins, sbr. lög nr. 19/2013, rétt á þeirri vernd sem

velferð þeirra krefst. Í þessu felst m.a. að löggjafanum ber að tryggja að börn njóti þeirrar verndar að

hægt sé að koma í veg fyrir að þeim séu gefin nöfn sem eru þeim til ama hafi þannig neikvæð áhrif á

framtíð þeirra og sjálfsmynd. Telur Barnaverndarstofa því mikilvægt að áfram verði kveðið á um

heimildir í lögum til þess að stöðva nafngiftir sem ætla má að verði nafnbera til ama og að löggjafinn

feli einhverjum opinberum aðila áfram það hlutverk að tryggja að því verði fylgt eftir þrátt fyrir að

mannanafnanefnd verði lögð niður.

Í ljósi þess sem fram kom í viðtali við dómsmálaráðherra á [www.visir.is](http://www.visir.is) þann 1. desember sl. að eðlilegt væri að barnaverndaryfirvöld tækju mál til skoðunar í þeim tilvikum er foreldrar gæfu barni sínu nafn sem gæti verið því til ama telur Barnaverndarstofa mikilvægt að hugmyndir um slíkt eru ekki í samræmi við þá þróun sem orðið hefur og til stendur að verði á barnaverndarkerfinu, sbr. vinnu stýrihóps stjórnvalda í þeim efnum. Þar eru uppi hugmyndir að barnaverndarkerfið vinni með alvarleg mál barna og önnur þjónustukerfi grípi inni í mál á fyrri stigum, t.a.m. félagsþjónusta og heilsugæsla. Ennfremur telur stofan það eðlilegri farveg fyrir mál af þessu tagi að það stjórnvald sem vinnur að skráningu taki upp mál sem varða börn með þessum hætti.

Virðingarfyllst f.h.

Barnaverndarstofu

Guðrún Þorleifsdóttir, lögfræðingur